钦定古今图书集成/明伦汇编/宫闱典/第088卷 > 章武长公主 下嫁穆泰
## 钦定古今图书集成/明伦汇编/宫闱典/第088卷 > 章武长公主 下嫁穆泰

按《魏书穆崇传》：“崇曾孙真，真子泰，本名石洛，高祖赐
名焉。以功臣子孙尚章武长公主，拜驸马都尉，典羽
猎四曹事，赐爵冯翊侯，迁殿中尚书，加散骑常侍、安
西将军，进爵为公，出为镇南将军、洛州刺史，例降为
侯。寻征为右光禄大夫、尚书右仆射，又出为使持节
镇北将军、定州刺史，改封冯翊县开国侯，食邑五百”
户，进征北将军。初，文明太后幽高祖于别室，将谋黜
废，泰切谏乃止。高祖德之，锡以山河，宠待隆至，泰自
陈病久，乞为恒州，遂转陆叡为定州，以泰代焉。泰不
愿迁都，叡未及发而泰已至，遂潜相扇诱，图为叛。乃
与叡及安乐侯元隆、抚冥镇将鲁郡侯元业、骁骑将
军元超、阳平侯贺头、射声校尉元乐平、前彭城镇将
元拔、代郡太守元珍、镇北将军乐陵王思誉等谋推
朔州刺史阳平王颐为主。颐不从，伪许以安之，密表
其事。高祖乃遣任城王澄率并、《肆》兵以讨之。澄先遣
治书侍御史李焕单车入代，出其不意。泰等惊骇，计
无所出。焕晓谕逆徒，示以祸福，于是凶党离心，莫为
之用。泰自度必败，乃率麾下数百人，攻焕郭门。冀以
一捷不克，单马走出城西，为人擒送。澄亦寻到，穷治
党与。高祖幸代，亲见罪人，问其反状，泰等伏诛。